钦定古今图书集成/明伦汇编/官常典/第635卷 > 罗珦
## 钦定古今图书集成/明伦汇编/官常典/第635卷 > 罗珦

按《唐书循吏传》：“珦，越州会稽人。宝应初，授太常寺太
祝。曹王皋领江西荆襄节度使，常署幕府，累迁副使。
皋卒，军乱，劫府库，珦取首恶十馀人斩以徇，环棘廷
中，俾投所劫库物，一日皆满，乃贳馀党。召为奉天令。
中官出入系道史，缘以犯禁，珦榜笞之，虽死不置，自
是屏息。擢庐州刺史，民间病者，舍医药，祷淫祠，珦下”
令止之。修学宫，政教简易，有芝草、白雀。淮南节度使
杜佑上治状，赐金紫服。再迁京兆尹。请减平籴半，以
常赋充之，人赖其利。以老病求解，徙太子宾客，累封
襄阳县男。卒，谥曰“夷。”